เกิดวาตภัยในพื้นที่ 11 จังหวัด ปภ.ประสานพื้นที่เร่งช่วยเหลือผู้ประสบภัยตามระเบียบกระทรวงการคลัง
กรมป้องกันและบรรเทาสาธารณภัย รายงานจากสถานการณ์มรสุมตะวันตกเฉียงใต้พัดปกคลุมทะเลอันดามัน ประเทศไทย และอ่าวไทย ประกอบกับมีหย่อมความกดอากาศต่ำปกคลุมประเทศเวียดนามตอนบนและประเทศจีนตอนล่าง ทำให้ประเทศไทยยังคงมีฝนฟ้าคะนองเกิดขึ้น โดยมีลมกระโชกแรงและมีฝนตกหนักบางแห่ง โดยในช่วงวันที่ 17 มิถุนายนจนถึงปัจจุบัน (19 มิ.ย.65) เกิดสถานการณ์วาตภัยในพื้นที่ 11 จังหวัด ได้แก่ พะเยา สุโขทัย กำแพงเพชร อุตรดิตถ์ สมุทรสาคร อำนาจเจริญ นครราชสีมา ขอนแก่น ร้อยเอ็ด มหาสารคาม และตรัง รวม 20 อำเภอ 35 ตำบล 72 หมู่บ้าน บ้านเรือนประชาชนเสียหาย 187 หลัง ไม่มีผู้ได้รับบาดเจ็บและผู้เสียชีวิต กรมป้องกันและบรรเทาสาธารณภัย ได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้อง เร่งให้การช่วยเหลือผู้ประสบภัย โดยสำรวจและประเมินความเสียหายเพื่อดำเนินการช่วยเหลือตามระเบียบกระทรวงการคลัง ทั้งการชดเชยความเสียหายของบ้านเรือนเป็นวัสดุก่อสร้างหรือจ่ายเงินช่วยเหลือตามความเหมาะสม  ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง